Ban Ki-Moon fillon detyrën si Sekretar i Përgjithshëm i OKB-së
Konflikti në rajonin e Darfurit dhe kriza ndërkombëtare me Korenë e Veriut si dhe Lindja e Mesme çështjet kryesore në planin e tij të p
Zoti Ban u prit dje me duartrokitje nga personeli i OKB-së ndërsa filloi detyrën e Sekretarit të tetë të Përgjithshëm të organizatës botërore. Para se të zhvillonte një takim me dyer të mbyllura me punonjësit, shefi i Kombeve të Bashkuara foli rreth sfidave të vështira me të cilat ai përballet në pika të turbullta të globit. Kur u pyet rreth ekzekutimit të ish diktatorit irakian, Sadam Husein, zoti Ban i zgjodhi fjalët me kujdes. Ai u tërhoq nga kritikat e mëparshme lidhur me dënimin kapital në vendet anëtare të OKB-së. Zoti Ban u tha gazetarëve se ai po punon tashmë mbi krizën në rajonin Darfur të Sudanit. Ai tha se do të takohet sot me të dërguarin e tij të posaçëm për atë rajon, Jan Elliason dhe ka në plan të shkojë në Afrikë nga fundi i këtij muaji, ku shpreson të takohet me presidentin e Sudanit, Omar al-Bashir. Ish ministri i jashtëm i Koresë së Jugut tha se programi bërthamor i Koresë së Veriut do të mbetet një prej përparësive në rendin e tij të ditës. Ai tha se ka në plan të bëjë çdo përpjekje për vazhdimin e bisedimeve 6-palëshe me pjesëmarrjen e dy Koreve së bashku me Shtetet e Bashkuara, Rusinë, Kinën dhe Japoninë. Zoti Ban pritet të emërojë këtë javë anëtarët kryesorë të administratës së tij. Ai ka emëruar tashmë gazetarin e shquar haitian Michele Montas si zëdhënësin e tij dhe Vijay Nambiar nga India si shefin e personelit të tij. Zoti Nambiar ka shërbyer më parë si këshilltar i posaçëm i ish-Sekretarit të Përgjithshëm, Kofi Anan. //ze//